Predkladacia správa

Vykonanie kontrolnej akcie  vyplynulo zo „Zamerania kontrolnej činnosti Úradu vlády SR na II. polrok 2004“, schváleného uznesením vlády SR č. 646/2004.

Cieľom kontroly bolo zistiť  stav dodržiavania zákona č. 263/1999 Z. z. o verejnom obstarávaní a o zmene a doplnení niektorých zákonov v znení neskorších predpisov so zameraním najmä na použitú metódu verejného obstarávania „rokovacie konanie bez zverejnenia“. V prípade zistených nedostatkov zabezpečiť prijatie opatrení na ich odstránenie.

Správa obsahuje v časti I. stav plnenia úloh vyplývajúcich z uznesení vlády, splatných v I. štvrťroku 2004. Z celkového počtu 735 uložených termínovaných úloh bolo splnených 667 úloh (90,7 %), 62 úloh bolo splnených oneskorene (8,5 %) a 6 úloh nebolo splnených (0,8 %). Podiel netermínovaných úloh predstavuje 73,1 % všetkých úloh a je vyšší oproti predchádzajúcemu štvrťroku o 5,7 %. Najviac netermínovaných úloh v porovnaní s termínovanými predložili minister pôdohospodárstva, minister vnútra a minister spravodlivosti. 

V časti II. správy sú obsiahnuté výsledky z  kontroly postupu vybraných obstarávateľov najmä pri aplikovaní metódy verejného obstarávania rokovacie konanie bez zverejnenia. Kontrola v 45 subjektoch – v  troch vybraných ministerstvách, rozpočtových a príspevkových organizáciách v zriaďovacej pôsobnosti ministerstiev, krajských úradov, VÚC a obcí bola vykonaná ako spoločná celoslovenská akcia v súčinnosti so zamestnancami Úradu pre verejné obstarávanie v súlade s § 14 ods. 1 zákona č. 10/1996 Z. z. o kontrole v štátnej správe v znení neskorších predpisov.

Súhrnné výsledky obsiahnuté v predloženej správe preukazujú, že zo 
45 kontrolovaných subjektov sa zistilo porušenie  zákona o verejnom obstarávaní 
v 38 subjektoch. Zistenia sa dotýkali najmä nedostatočného, resp. nepreukázaného odôvodnenia použitej metódy verejného obstarávania, neoznamovania, resp. oneskoreného oznamovania výsledku verejného obstarávania do Vestníka verejného obstarávania, nezahrnutia výsledkov verejného obstarávania do štatistických výkazov, ako aj nedôsledného uplatňovania príslušných ustanovení zákona.

Výsledky kontroly ďalej preukazujú, že napriek tomu, že na kontrolovaných subjektoch  bol proces verejného obstarávania v zásade zabezpečovaný prostredníctvom fyzických osôb, ktoré získali odbornú spôsobilosť  pre verejné obstarávanie podľa zákona o verejnom obstarávaní a sú zapísané v zozname spôsobilých osôb na Úrade pre verejné obstarávanie, zistené porušenia zákona svedčia o nedostatočnej odbornej spôsobilosti týchto osôb. Taktiež väčšina kontrolovaných subjektov má vypracované  vnútorné predpisy na zabezpečenie jednotného postupu pri realizovaní metód verejného obstarávania, postupy pri uzatváraní zmlúv na dodanie  prác, tovarov a služieb. Vo viacerých  prípadoch sa však zistil nesúlad týchto predpisov so zákonom, resp. s metodickým usmernením Úradu pre verejné obstarávanie. Vzhľadom na skutočnosť, že ide o veľmi často porušovaný zákon, ako aj na vysokú frekvenciu jeho porušovania, odporúčame do uznesenia vlády úlohu, ktorou sa vytvoria v ministerstvách a ostatných ústredných orgánoch štátnej správy podmienky vykonávania pravidelnej kontroly jeho dodržiavania a efektívnejšieho využívania verejných prostriedkov.

Predložený materiál nemá finančný, ekonomický a enviromentálny vplyv na štátny rozpočet, resp. zamestnanosť.